text: Folk kom for sent i gang med sandsækkene
  27 december 2015 kl. 09.11
  Vejle kommune havde opstillet to containere med gratis sandsække til husejere i den indre by. Men folk kom for sent i gang med dem.
  - De to containere ved Vestergade og Spinderihallen var rippet, og vi har fyldt dem op to-tre gange i løbet af natten, fortæller indsatsleder Erik Eg, Vejle Brandvæsen, til TV SYD. Men folk er kommet for sent i gang med at bruge dem.
  Han melder om masser af oversvømmede kældre.
  - Det er forsikringssager, men der er mange, som vender hjem i dag til kældre med stinkende kloakvand, siger Erik Eg.
  Ved ti-tiden havde han været rundt i byens gader og melder, at vandet langsomt trækker sig tilbage.
  - Men der er stadig vand i Vesterbrogade, Staldsgårdsgade, Tønnesgade og Vedelsgade, Ågade.
  Vejle Kommune valgte ved 23-tiden at sende mere vand rundt i omløbsåen, som ligger lavere. Alternativet havde været oversvømmelser omkring Nørretorv og gågaden, som det var tilfældet ved den forrige oversvømmelse.
  Stor ros til borgerne for jeres store engagement i aftes og i nat med sandsække og nabohjælp. Tak for det! https://t.co/9OqBdfPKH4
  
  Beredskabet advarer bilister i Vejle - lad nu være med at køre stærkt i gader med meget vand - det sender bølger af vand ind i husene.
  
  Vesterbrogade i Vejle er nu helt spærret, og man skal passe meget på, hvis man er nødt til at passere krydset Vedelsgade/Vesterbrogade
  
  Vandet strømmer nu ud i Vestergade i Vejle. Kl. 23 lukkes mere vand ud i Ågade for at fordele vandet.
  
  